SORKON คว้ารางวัล Superbrands Thailand 2015
SORKON คว้ารางวัล Superbrands Thailand 2015 ซึ่งเป็นการคัดสรรแบรนด์ภายใต้กลุ่มผลิตภัณฑ์ที่ได้รับความไว้วางใจจากผู้บริโภคมากที่สุด ตอกย้ำคุณภาพสินค้า
26 ต.ค. 2558

นายเจริญ รุจิราโสภณ กรรมการผู้จัดการใหญ่ บริษัท ส.ขอนแก่นฟู้ดส์ จำกัด (มหาชน) หรือ SORKON เปิดเผยว่า บริษัทได้รับการคัดเลือกให้เข้ารับรางวัล Superbrands Thailand 2015 จากซุปเปอร์แบรนด์ (ประเทศไทย) ซึ่งเป็นองค์กรที่ทำงานด้านการวัดและประเมินความสำเร็จด้านการสร้างแบรนด์ผ่านการสำรวจการตลาดจากทั่วประเทศ โดยจะคัดสรรแบรนด์ภายใต้กลุ่มผลิตภัณฑ์ต่างๆ ที่ได้รับความไว้วางใจจากผู้บริโภคมากที่สุด
ทั้งนี้ ส.ขอนแก่น ได้ผ่านเกณฑ์การคัดเลือกคุณสมบัติที่คำนึงถึงคุณภาพ แบรนด์ความสัมพันธ์ระหว่างแบรนด์กับผู้บริโภคและเอกลักษณ์ของแบรนด์ที่มีความโดดเด่น ซึ่งต้องผ่านการสำรวจความคิดเห็นจากกลุ่มผู้บริโภค นักการตลาดและผู้ที่มีชื่อเสียงในด้านการสร้างแบรนด์จากบริษัทโฆษณา
โดยจากการสำรวจผู้บริโภคทั่วประเทศตามหัวเมืองหลักจำนวน 10,000 คนต่อการรับรู้เรื่องแบรนด์พบว่า ส.ขอนแก่น ได้คะแนน 82.45% และจากการสำรวจของนักการตลาด ได้คะแนน 81.75% ขณะที่ผู้ที่มีชื่อเสียงในด้านการสร้างแบรนด์จากบริษัทโฆษณาได้ให้คะแนน 82% ซึ่งสะท้อนให้เห็นถึงความไว้วางใจและความมั่นใจในแบรนด์ที่มีความแข็งแกร่งและอยู่ในใจของผู้บริโภค
สำหรับแบรนด์ ส.ขอนแก่น ได้เริ่มก่อตั้งเมื่อปี 1984 โดยครอบครัวรุจิราโสภณ ในชื่อบริษัท อุตสาหกรรมอาหาร ส.ขอนแก่น จำกัด ซึ่งได้เริ่มต้นด้วยการจัดหาผลิตภัณฑ์เนื้อสัตว์แปรรูปจากจังหวัดขอนแก่นไปจำหน่ายที่กรุงเทพฯ โดยวางจำหน่ายในซูเปอร์มาร์เก็ตและได้รับการยอมรับจากผู้บริโภค จึงได้มาก่อตั้งโรงงานที่จังหวัดสมุทรปราการเพื่อผลิตสินค้าป้อนให้แก่ผู้บริโภค ต่อมาได้นำบริษัทเข้าระดมทุนจดทะเบียนในตลาดหลักทรัพย์แห่งประเทศไทย เพื่อรองรับแผนงานขยายธุรกิจอาหารพื้นเมืองส่งออกไปยังตลาดโลก พร้อมเริ่มรุกขยายธุรกิจอาหารทะเล เช่น ลูกชิ้นปลา
นอกจากนี้ยังได้ขยายธุรกิจไปสู่ผลิตภัณฑ์อาหารขบเคี้ยวเพื่อต่อยอดสร้างมูลค่าเพิ่มให้แก่วัตถุดิบและรุกขยายธุรกิจไปสู่ร้านอาหารภายใต้แบรนด์ “แซ่บ เอ็กซ์เพรส” ที่ให้บริการอาหารไทยอีสานจานด่วนสไตล์โมเดิร์น ซึ่งปัจจุบันมี 6 สาขา และร้านข้าวขาหมูยูนนาน ที่มีสาขาในไทย 32 สาขาและในเวียงจันทน์ 2 สาขา